text: query_builder 22 juliol 2012 12:33
  Segons el mapa diari de perill d'incendi forestal que elabora la Direcció General del Medi Natural i Biodiversitat, el perill d'incendi s'incrementa als dos extrems del pais. Predomina el perill alt o molt alt als dos extrems, entre alt i moderat a l'interior, moderat a la costa central i entre baix i moderat al Pirineu.
  Quatre dotacions dels Bombers continuen fent tasques de vigilància a la zona afectada per l'incendi forestal a Sant Feliu Sasserra, al Bages, que des d'ahir al vespre està controlat. Tot i que durant la nit ha plovisquejat, encara quedava algun punt calent dins del perímetre del foc.
  El pas de front que va començar ahir, i que no ha deixat pràcticament aigua, encara perdura i es pot allargar fins demà: tramuntana al nord del país i mestral al sud, que sobretot es reforça a la nit ja que durant el dia predomina la marinada. Les humitats relatives continuen sense recuperar als dos extrems i durant les hores centrals del dia seran baixes a alguns punts del Prepirineu de Lleida i de la Catalunya Central, per l'efecte fogony (un vent càlid i sec que bufa a sotavent d'una serralada). Com a mesura preventiva, i atès el risc d'incendi, els Bombers de la Generalitat faran rutes aèries amb avions de vigilància i atac (AVA) per la zona de l'Empordà i de les Terres de l'Ebre.
  Pel que fa el vent, durant el matí desapareixerà el Mestral. Al Alt Empordà i al Baix Empordà la tramuntana bufarà entre fluix i moderat amb cops fort. Al nord del Cap de Creus la tramuntana bufarà entre fort i molt fort. A la resta del litoral i prelitoral el vent serà fluix i de component sud i est. A l'interior el vent serà fluix i de component oest.
  La humitat relativa serà de 15-30% a l'interior de Catalunya i a l'Alt Empordà, Baix Empordà i Terres de l'Ebre. A la resta del litoral i al prelitoral, la humitat relativa se situarà entorn del 50 al 70%. Durant la tarda, la humitat augmentarà a Terres de l'Ebre i a final del dia augmentarà la humitat arreu de Catalunya.
  No es preveuen precipitacions.
  El Centre de Coordinació Operativa de Catalunya (CECAT) ja ha fet arribar l'avís als municipis afectats.